CELEX: 62021TN0216
Language: sl
Date: 2021-04-20 00:00:00
Title: Zadeva T-216/21: Tožba, vložena 20. aprila 2021 – Ryanair in Malta Air/Komisija

7.6.2021   
            
            
               SL
            
            
               Uradni list Evropske unije
            
            
               C 217/68
            
         
      Tožba, vložena 20. aprila 2021 – Ryanair in Malta Air/Komisija
      (Zadeva T-216/21)
      (2021/C 217/86)
      Jezik postopka: angleščina
      
         Stranke
      
      
         Tožeči stranki: Ryanair DAC (Swords, Irska) in Malta Air ltd. (Pietà, Malta) (zastopniki: F-C. Laprévote, E. Vahida, V. Blanc, S. Rating in I. Metaxas-Maranghidis, odvetniki)
      
         Tožena stranka: Evropska komisija
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  sklep tožene stranke z dne 4. maja 2020 o državni pomoči SA.57082 (2020/N) – France – COVID-19 – Cadre temporaire 107(3)(b) TFEU – Garantie et prêt d’actionnaire au bénéfice d’Air France (1) razglasi za ničen in
               
            
                  —
               
               
                  toženi stranki naloži plačilo stroškov.
               
            
                  —
               
               
                  Tožeči stranki predlagata tudi, da se o tožbi odloči po hitrem postopku v skladu s členom 23a Statuta Sodišča.
               
            
         Tožbeni razlogi in bistvene trditve
      
      Tožeči stranki v utemeljitev tožbe navajata pet razlogov.
      
                  1.
               
               
                  Prvi tožbeni razlog: tožena stranka je družbi KLM in Air France-KLM napačno izključila iz izpodbijanega sklepa.
               
            
                  2.
               
               
                  Drugi tožbeni razlog: tožena stranka je zlorabila pooblastila in napačno uporabila člen 107(3)(b) PDEU in časovni okvir, s tem, da: (i) je ugotovila, da je pomoč potrebna zaradi resnih motenj v francoskem gospodarstvu; (ii) ni primerno ocenila, ali je bila prejemnica pomoči v finančnih težavah; (iii) je ugotovila, da je bilo posojilo delničarja združljivo s takrat veljavnim časovnim okvirom in je o njem presojala kot da je dolg, ne pa lastniški kapital; in (iv) je kršila svojo obveznost, da ugodne učinke pomoči vzporedi z njenimi negativnimi učinki na poslovne pogoje in ohranjanje neizkrivljene konkurence (t. i.„test tehtanja“
               
            
                  3.
               
               
                  Tretji tožbeni razlog: tožena stranka je kršila določbe PDEU in splošna načela prava Unije glede prepovedi diskriminacije, prostega pretoka storitev in svobode gospodarske pobude, ki so temelj za liberalizacijo trga zračnega prevoza v Uniji od konca 80-ih let prejšnjega stoletja. (2). Liberalizacija trga zračnega prevoza v Uniji je omogočila rast resnično panevropskih nizkocenovnih letalskih družb. Vendar pa se zatrjuje, da naj tožena stranka ne bi vedela za škodo, ki jo je povzročila kriza COVID-19 tem panevropskim letalskim družbam in njihovi vlogi letalske povezanosti Francije, zato je Franciji dovolila, da pomoč nameni le družbi Air France. Tožeči stranki trdita tudi, da člen 107(3)(b) PDEU določa izjemo od prepovedi državnih pomoči iz člena 107(1) PDEU, vendar pa ne določa izjeme od preostalih pravil in načel iz PDEU.
               
            
                  4.
               
               
                  Četrti tožbeni razlog: tožena stranka ni začela uradne preiskave kljub resnim težavam in je kršila postopkovne pravice tožečih strank.
               
            
                  5.
               
               
                  Peti tožbeni razlog: tožena stranka je kršila svojo obveznost obrazložitve.
               
            
         (1)  UL 2021 C 50, str. 3.
      
         (2)  Uredba (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (prenovitev) (Besedilo velja za EGP) (UL 2008 L 293, str. 3–20).